Author: Peter
Company: urad

Vyhodnotenie pripomienkového konania
k návrhu „Programu obstarávania služobných bytov pre zamestnancov štátnej správy“

Rezort, pripomienka | Spôsob zohľadnenia pripomienky

Ministerstvo financií SR
1.	odporúča v ukladacej časti návrhu uznesenia vlády uložiť vypracovanie smernice, ktorá určí pravidlá pre poskytovanie dotácií iba Ministerstvu výstavby a regionálneho rozvoja SR s tým, že Ministerstvo financií sa bude na spracovaní podieľať formou pripomienkového konania, 
2.	žiada materiál spracovať ako program obstarávania služobných bytov namiesto programu výstavby služobných bytov, nakoľko ide aj o kúpu, prestavbu a pod.,
3.	žiada, aby spôsob prideľovania služobných bytov bolo v kompetencii zodpovedných pracovníkov príslušných ústredných orgánov,
4.	v časti „predmet podpory“ žiada v písm. h) definovať „výstavbu novozačínaných a dokončenie rozostavaných služobných bytov vrátane prípravnej a projektovej dokumentácie“,
5.	neodporúča riešenie stanovené v písm. j) a k), čo je kúpa nebytovej stavby a jej následná prestavba na služobné byty,
6.	posledný odsek, ktorý rieši zdroje a poskytovaleľa dotácie žiada presunúť do časti „postup pri poskytovaní dotácie“, s rozlíšením zdrojov zo štátneho rozpočtu a z Fondu národného majetku,
7.	v časti „žiadateľ o dotáciu“ žiada vypustiť druhú vetu, ktorá sa týka postupu pri poskytnutí dotácie,
8.	v časti „podmienky poskytnutia služobného bytu“ žiada zmeniť formuláciu o budúcom užívateľovi služobného bytu, 
9.	v časti „výška dotácie“ žiada preformulovať a upresniť podmienku obmedzenia výšky nákladov uvedených v zmluve o dielo so zhotoviteľom pre poskytnutie dotácie pri výstavbe bytov,
10.	v podmienkach poskytnutie dotácie žiada dopracovať podmienku maximálnej plošnosti  bytov,
11.	odporúča zapracovať do programu aj možnosť poskytovania preddavku na výstavbu v súlade so všeobecne právnymi predpismi o obstarávaní diela,
12.	V časti „sankčný postih“ žiada vypustiť možnosť dofinancovania predmetu obstarávania z vlastných zdrojov príslušného rezortu v prípade nedodržania nákladových ukazovateľov na plošnú jednotku bytu,
13.	Žiada podmienky dodržania § 6 ods. 4 zákona o rozpočtových pravidlách presunúť z časti „sankčný postih“ do časti „podmienky poskytnutia dotácie, nakoľko sa týka povinného ročného zúčtovania so štátnym rozpočtom,
14.	Žiada zmeniť navrhnutý spôsob výpočtu nájomného vo výške 0,001467 z obstarávacej ceny bytu na spôsob podľa platného právneho predpisu.

1.	Pripomienka vzhľadom na úpravu materiálu stratila opodstatnenosť,

2.	akceptované, materiál je upravený v zmysle pripomienky,

3.	akceptované, za prideľovanie bytov do užívania a ich správu je zodpovedný príslušný ústredný orgán štátnej správy, 

4.	akceptované, v texte písm. f) je zahrnutá prvá časť požiadavky, úhrada projektovej dokumentácie je riešená v texte písm. d),

5.	neakceptované, ostatné zainteresované orgány túto možnosť riešenia služobných bytov požadujú, 

6.	akceptované, formulácia je presunutá do časti, upravujúcej postup pri poskytovaní dotácie. Rozlíšenie spôsobu zúčtovania prostriedkov bude upravené v súlade s požiadavkou v rámci spolupráce pri vypracovaní smernice. Spôsob zúčtovania prostriedkov zo štátneho rozpočtu je  uvedený v podmienkach poskytnutia dotácie,
7.	akceptované, formulácia je z predmetnej časti vypustená,

8.	akceptované, formulácia je upravená presne podľa pripomienky,

9.	akceptované, podmienka je preformulovaná, a rozšírená aj na cenu uvedenú v kúpno-predajnej zmluve,

10.	akceptované, podmienky sú doplnené o údaje o maximálnej ploche bytov, 

11.	akceptované, táto možnosť je definovaná v časti „postup pri poskytnutí dotácie“,

12.	akceptované, možnosť dofinancovania je z textu vypustená,

13.	akceptované, podmienky povinného zúčtovania so štátnym rozpočtom sú v časti podľa pripomienky,

14.	akceptované, spôsob stanovenia výšky nájomného je upravený podľa požiadavky Ministerstva financií SR.

Ministerstvo vnútra SR
1.	žiada rozšíriť program na obstarávanie služobných bytov,
2.	žiada v podmienkach poskytovania služobného bytu zahrnúť aj pracovníkov v služobnom pomere,
3.	žiada v časti výška dotácie vypustiť stanovenie maximálnej výšky nákladu na 1 m^2 podlahovej plochy bytu, alebo ak je zahrnutá, požaduje lokalizačnú diferenciáciu,
4.	žiada nahradiť stanovenie nájomného vo výške 0,004167 z obstarávacej ceny bytu za stanovenie nájomného podľa všeobecne platných právnych predpisov,
5.	dáva na zváženie možnosť prideľovania finančných prostriedkov zo VPS priamo do rozpočtov jednotlivých kapitol rezortov.

1.	akceptované, program je upravený podľa pripomienky,

2.	akceptované, materiál je upravený podľa pripomienky,

3.	čiastočne akceptované, maximálna výšky nákladu na 1 m^2 podlahovej plochy bytu je stanovená a formou koeficientov je diferencovaná podľa veľkostnej kategórie  miesta obstarávania v členení do 30 tis.. od 30 tis. do 100 tis. a nad 100 tis.  obyvateľov,
4.	akceptované, určenie výšky nájomného je upravené v súlade s pripomienkou,

5.	akceptované (návrh uznesenia)  pre rok 2002 a ďalšie, pre rok 2001 sú prostriedky účelovo viazané v kapitole MVRR SR na financovanie programov.

Ministerstvo obrany SR
1.	považuje za nevyhnutné, aby predmet podpory bol zameraný na „obstaranie“ služobných bytov,
2.	považuje zákon o verejnom obstarávaní, vyhlášku MF SR o ocenení nehnuteľností a vecnú cenovú reguláciu stanovenú MF SR (výmer R-1/1996) za dostatočnú reguláciu pri obstarávaní a požaduje vypustiť ďalšie regulačné opatrenia,
3.	nesúhlasí s reguláciou nákladov na plošnú jednotku vo výške 17 600 Sk/1m^2 plochy bytu, žiada diferencovať podľa lokality,
4.	nesúhlasí s uvedením odvolávky na cenovú úroveň roku 2001 pri stanovenom maximálnom náklade na plošnú jednotku, nakoľko nemá právny podklad,
5.	požaduje rozsah dotačnej podpory schvaľovať iba vo finančnom vyjadrení, ostatné žiada ponechať na priameho obstarávateľa,
6.	v časti „podmienky poskytnutia služobného bytu žiada doplniť okrem pracovného aj služobný pomer,
7.	nesúhlasí pri stanovení výšky nájomného použiť podiel z obstarávacej ceny bytu.

1.	akceptované, predmetom programu je obstarávanie služobných bytov,

2.	neakceptované, viď body 3, a 5

3.	čiastočne akceptované, výška nákladu na 1 m2 podlahovej plochy bytu je stanovená podľa veľkosti sídla, v ktorom sa byty obstarávajú,
 
4.	akceptované, text je preformulovaný s tým, že pri zvýšení indexu rastu cien v stavebníctve na základe jeho zverejnenia Štatistickým úradom SR sa bude jednotková cena upravovať,
5.	akceptované v časti „Postup pri poskytnutí dotácie“,

6.	akceptované, podmienka je doplnená,

7.	akceptované, výška nájomného sa stanoví podľa platných právnych predpisov.

Ministerstvo dopravy, pôšt a telekomunikácií SR
1.	žiada, aby program  výstavby služobných bytov bol spracovaný ako „program obstarávania služobných bytov...“,
2.	v podmienkach poskytnutia služobného bytu žiada zahrnúť okrem pracovného pomeru aj služobný pomer,
3.	v časti „spôsob prenajímania“ žiada vypustiť stanovenie nájomného vo výške 0,004167 z obstarávacej ceny bytu.

1.	akceptované, názov aj princípy programu sú upravené na obstarávanie služobných bytov,

2.	akceptované, podmienky poskytovania služobných bytov sú upravené podľa pripomienky,

3.	akceptované, nájomné sa navrhuje stanoviť podľa všeobecne platných predpisov.

Ministerstvo spravodlivosti SR
Nepredložilo žiadne pripomienky písomne ani osobne.

Slovenská informačná služba
1.	žiada, aby program bol upravený na „obstarávanie“ služobných bytov,
2.	v podmienkach poskytovania služobného bytu žiada okrem pracovného pomeru zahrnúť aj osoby v služobnom pomere.

1.	akceptované, materiál je spracovaný v súlade s pripomienkou,

2.	akceptované, podmienky sú rozšírené aj o služobný pomer.

Rozpor v problematike regulácie obstarávania bytov medzi Ministerstvom výstavby a regionálneho rozvoja SR a Ministerstvom financií SR na jednej strane a Ministerstvom vnútra SR, Ministerstvom obrany SR a Ministerstvom dopravy, pôšt a telekomunikácií SR na strane druhej sa nepodarilo odstrániť a naďalej pretrváva. Zúčastnené strany sa dohodli, že materiál bude predložený na rokovanie vlády SR s týmto rozporom.